  Наталья Тетерина Бигеръёслэн «Сабантуй» йӧскалык элькун праздниказы Ижкарын валэн ворттылонъёс, «Куреш» йӧскалык нюръяськонъя но юбое тубанъя ӵошатсконъёс радъялозы. Калык шулдыръяськонъёс «Чекерил» спортогъетын 30-тӥ инвожое ортчозы. Со сярысь журналистъёслы Удмуртиысь бигеръёслэн йӧскалык лулчеберетъя автономизылэн кивалтӥсез Рамзия Габбасова ивортӥз. Туэ «Сабантуйлэн» темаез элькунысь бигеръёслэн историенызы герӟаськемын луоз. Нимысьтыз вӧлметын Кузебай Герд нимо музейысь, Балезино но Глаз ёросъёсысь арбериосын но материалъёсын тодматозы. Шулдыръяськонэ 15 сюрс пала куноосты возьмало. Сабантуй — со бигеръёслэн валтӥсь праздниксы. Со эшъёсын но ӵыжы-выжыосын пумиськон праздник. Туэ ми вань йӧскалык огазеяськонъёсты возьмаськом. <…> Милям элькунысь ансамбльёс возьматон дасялозы. Эшшо ватсаса луоз на нылпи площадка Рамзия Габбасова, Удмуртиысь бигеръёслэн йӧскалык лулчеберетъя автономизылэн кивалтӥсезЙӧскалык шулдыръяськонэ Удмуртилэн но Ижкарлэн вань ёросъёсысьтыз делегациос лыктозы, озьы ик Татарстанысь куноос вуозы. Спортогъет та нуналэ шулдыртонъя куинь площадкалы люкиськоз. Ижкарысь Ленин ёрослэн тӧроез Александр Ожмегов верамъя, праздниклэн одӥгез тужгес учкымон люкетэз луоз вал вылын ворттылон. Со 12 часын кутскоз. Ӵошатсконэ Ижкарын, Алнаш, Грак, Балезино но мукет ёросъёсын улӥсьёс пыриськозы. Ворттылонъёсын куинь номинация чакламын: нырысетӥез — ӟеч выжыысь валъёс луозы, кыкетӥез — полукровкаос но куинетӥез — ужан валъёс. Озьыен, гуртын котькуд улӥсь, валэз вань не, быгатоз пыриськыны. Нокыӵе уретонъёс ӧвӧл Александр Ожмегов, Ижкарысь Ленин ёрослэн тӧроезПраздниклэн одӥгез валтӥсь люкетэз — еосын «Куреш» йӧскалык нюръяськонъя турнир. Одӥг но ӝыны час ӵоже пыриськисьёс батыр ним но валтӥсь кузьым — така — понна ӵошатскозы. Туэ пудоез вожвылъяськонлэн спонсорез — Кияса ёросысь фермер — ваёз. Со сяна, вань мылкыд карисьёс «Батырлар — алга!» («Вормисьёс — азьлань!») площадкаын ӵошатскыны быгатозы. Отын вожвылъяськон радлыкын: юбо вылэ тубон, кытын валтӥсь кузьым луоз атас, мешокен жугиськон, карнанэн бызьылон, горшокъёсты пилён, гира ӝуткан но армспорт. Куноосты 9 часысен пумиталозы, праздникез сӥё-дано усьтон ужрад 11 часын кутскоз.  Пусъём, та нуналэ «Чекерил» спортогъетозь 53 номеро автобус котькуд 10–15 минут ветлоз. Озьы ик огъет дорын машинаосты пуктон интыос радъямын луозы. Тегъёс: Лулчеберет Ижкар Удмуртия бигеръёс Сабантуй  